Albert Moen

Albert Bernhard Moen (1879–1962) var en norsk politiker, småbruker og arbeider fra Henning i Sparbu. Han var stortingsrepresentant for Nord-Trøndelag fra 1922 til 1945, som den første Arbeiderparti-representanten fra fylket.

 Biografi 
Han var av bondeslekt og vokste opp på Nedre Moen i Henning i Sparbu. Han var gårdsgutt på Naust i noen år og gikk Mære landbruksskole.

Moen arbeidet i en del år som tre-, anleggs- og teglverksarbeider på Trana ved Steinkjer, stiftet familie og bygde seg hus i Tranabakken. I 1910 kjøpte han en gammel husmannsplass under Moen og ble småbruker og bureisingsmann. Han brøt opp over 40 dekar nyland, som han mottok Landbruksdepartementets og Ny Jords diplom for. Han var også veiarbeidsformann i Henning.

Moen var med på å etablere Arbeiderpartiets lokallag i Sparbu og Henning og formann i kretspartiet i Verdalen valgkrets. Han var medlem av Sparbu herredsstyre fra 1916 til 1924, og i seks valgperioder fra 1922 til 1945 var han stortingsrepresentant for Nord-Trøndelag. Han satt i Stortingets jernbanekomité, landbrukskomité, helsekomité.

Han hadde flere regjeringsoppnevnte verv: medlem av Statens kornankenemnd, kjøttkontrollkomiteen av 1936, småbrukerutvalget av 1936 og medlem av Vinmonopolets råd.

Han engasjerte seg ellers som kordirigent og revytekstforfatter. Han var levende musikkinteressert og sørget for å dokumentere «gamle og delvis nyere danser fra Innherad og Namdalen».Omtale på Albert Moens 75-årsdag i Nationen, 12. juli 1954, s. 5.

Han ble tildelt Kongens fortjenstmedalje i gull i 1959.

Referanser

 Litteratur 

 Eksterne lenker 


Kategori:Stortingsrepresentanter fra Ap
Kategori:Stortingsrepresentanter for Nord-Trøndelag
Kategori:Stortingsrepresentanter 1937–1945
Kategori:Stortingsrepresentanter 1934–1936
Kategori:Stortingsrepresentanter 1931–1933
Kategori:Stortingsrepresentanter 1928–1930
Kategori:Stortingsrepresentanter 1925–1927
Kategori:Stortingsrepresentanter 1922–1924
Kategori:Lokalpolitikere i Sparbu
Kategori:Ap-politikere i Nord-Trøndelag
Kategori:Norske bønder
Kategori:Kongens fortjenstmedalje i gull
Kategori:Personer fra Steinkjer kommune